Taasrist

**Taasrist** ehk **kordusrist** on kreeka ristil põhinev ja eelkõige heraldikas esinev risti erikuju, mille puhul risti iga haru kannab omakorda üht põikpuud, nii et iga haru otsa moodustub väiksem rist. 

Lisaks kreeka ristil põhinevale võib esineda ka ladina risti kujuline variant. Vappidel võib leida ka taasristi, mille alumine haru on põikpuuta ja teritatud (meenutab Jakobuse risti).

Rumeenia Õigeusu Kirik kasutab oma vapil ja ka patriarhi ristina ladina risti kujulist taasristi varianti, mille harude väikesed ristid on omakorda taasristid; seetõttu võidakse taasristi nimetada ka **Rumeenia ristiks**.

Taasrist on vanem sümbol kui kristlus, samuti ei esine see üksnes Lääne-Euroopas.

## Sümboolika
Kristliku sümboolika kontekstis on nelja väikest risti peetud nelja evangelisti sümboliks, või tähistavad nad koos keskse ristiga Kristuse viit haava. Kui alumine haru on põikpuuta, võivad kolm väikest risti tähistada kolmainsust.

## Kasutamine
Heraldikas on üks vanimaid tuntud näiteid taasristid Warwicki krahvide Beauchampide vapil. Taasristid on ka Warwickshire'i omavalitsuse vapil

Robert Willoughby vapil on taasristi variant, mille puhul iga haru läbib kaks põikpuud; Callingtoni kirikus Cornwallis leiab selle kujutise tema 16. sajandist pärinevalt hauamonumendilt.

Taasrist on Soome Liperi valla vapil, Poola Słupca vapil ja Saksamaa Mertesheimi valla vapil

Taasristi kujutisi leidub keskajal ka mujal kui vappidel, eelkõige reljeefide või kiviraienditena kirikutes; varastel kujutistel on see mõnikord halvasti eristatav ristikulehekujuliste otstega Laatsaruse ristist. Näiteks kaunistavad suured taasristi kujuga punaseks värvitud süvendristid Lüganuse kiriku mõlemat otsaviilu (praegu on need jäänud 15. sajandil ehitatud torni ja idas kooriruumi katuse alla).

Läti rahvausundil ja mütoloogial põhinev uususund Dievturība on võtnud taasristi (läti keeles *krustu krusts*) oma sümboliks. Kaldselt asetatud taasrist (Mara rist) on kujutatud Lielvarde vapil.

## Näited

Seal of Sir Thomas de Beauchamp (1344), Earl of Warwick, died 1369.png|Thomas de Beauchampi pitsat (1344)
WilloughbyArmsCallingtonChurch.jpg|Robert Willoughby vapp Callingtoni kirikus (16. sajand)
Warwickshire coat of arms, Shire Hall, Warwick - geograph.org.uk - 3372902.jpg|thumb|Warwickshire'i vapp Warwickis
Liperi.vaakuna.svg|Liperi vapp
POL Słupca COA.svg|Słupca vapp
DEU Mertesheim COA.svg|Mertesheim, Rheinland-Pfalz
Blason Sandaucourt.svg|thumb|Sandaucourti vapp
Seal cross potent Louvre AO26188.jpg|Taasristi kujuline vaskpitsat Iraanist Tepe Giyanist (pronksiaeg, 2100-1550 eKr) 
Near Lielvārde (Lennewalden) church - panoramio.jpg|Kivirist  Lielvārde luteri liriku idaseina ääres
Geghard Monastery - Proshian khachkar.jpg|Reljeef 1283. aastal kaljusse raiutud hauakirikust Geghardi kloostris
Runestonecross.jpg|Taasrist või Laatsaruse rist 11. sajandi ruunikivil Rootsis Täby vallas, kujutatud ka valla vapil
St. Gertrudis (Juntersdorf) 10.jpg|Reljeef Juntersdorfi St. Gertrudise kirikul
Cross in Barsana monastery, Maramures.jpg|Rist Barsana kloostris, Maramureși maakond
Dievturu Cerokslis jeb teoforu katķisms.jpg|thumb|Dievturība katekismuse "Cerokslis" kaas (1932)


## Viited